VAZIRLAR MAHKAMASINING “TADBIRKORLIK FAOLIYATINI TAShKIL ETISh UChUN RO‘YXATDAN O‘TKAZISh TARTIBOTLARI TIZIMINI TUBDAN TAKOMILLAShTIRISh TO‘G‘RISIDA” 2003 YIL 20 AVGUSTDAGI 357-SON QARORIGA O‘ZGARTIRISh VA QO‘ShIMChALAR KIRITISh HAQIDA (O‘ZBEKISTON R

O‘zbekiston Respublikasi Prezidentining “Tadbirkorlik subyektlarini davlat ro‘yxatiga olish va hisobga qo‘yishning xabardor qilish tartibini joriy etish to‘g‘risida” 2006-yil 24-maydagi PQ-357-son qaroriga muvofiq Vazirlar Mahkamasi qaror qiladi: 
 Vazirlar Mahkamasining “Tadbirkorlik faoliyatini tashkil etish uchun ro‘yxatdan o‘tkazish tartibotlari tizimini tubdan takomillashtirish to‘g‘risida” 2003-yil 20-avgustdagi 357-son qaroriga (O‘zbekiston Respublikasi QT, 2003-y., 8-son, 72-modda) ilovaga muvofiq o‘zgartirish va qo‘shimchalar kiritilsin. 
 1. 3-bandning ikkinchi xatboshi quyidagi tahrirda bayon qilinsin:
 “tadbirkorlik faoliyati bilan shug‘ullanishni mo‘ljallayotgan ariza beruvchining hujjatlarini qabul qilish hamda qonun hujjatlarida nazarda tutilgan hollarda hujjatlarni va zarur bo‘lgan asoslarni ekspertizadan o‘tkazish”; 
 4-band quyidagi tahrirda bayon qilinsin:
 “4. Belgilab qo‘yilsinki, ushbu qarorga muvofiq davlat ro‘yxatidan o‘tkazilishi lozim bo‘lgan tadbirkorlik subyektini ariza berilgan sanadan boshlab ruxsat beruvchi hujjatlarni bergan holda davlat ro‘yxatidan o‘tkazishgacha bo‘lgan muddat texnik shartlar va boshqa ruxsat beruvchi hujjatlarni rasmiylashtirishning murakkabligini va hajmini hisobga olib 7 ish kunidan bir oygacha belgilanadi”. 
 2. Tadbirkorlik subyektlarini davlat ro‘yxatidan o‘tkazish, hisobga qo‘yish va ruxsat beruvchi hujjatlarni rasmiylashtirish tartibi to‘g‘risidagi Nizomda: 
 a) 1-bandga quyidagi mazmundagi to‘rtinchi—yettinchi xatboshi qo‘shilsin: 
 “Mazkur Nizomning davlat ro‘yxatidan o‘tkazish va hisobga qo‘yishga oid qismi:
 davlat ro‘yxatidan o‘tkazish to‘g‘risidagi ariza bilan bir vaqtda tuman (shahar) hokimining yer uchastkasiga bo‘lgan huquqni ro‘yxatdan o‘tkazish va obyekt qurilishiga ruxsat beruvchi hujjatlarni rasmiylashtirish uchun yangi qurilishga yer uchastkasi ajratish to‘g‘risidagi qarori nusxasini taqdim etgan tadbirkorlik subyektlariga;
 davlat ro‘yxatidan o‘tkazish to‘g‘risidagi ariza bilan bir vaqtda tuman (shahar) hokimining gaz va elektr tarmoqlariga ulanish uchun texnik shartlar olish uchun yangi qurilishga yer uchastkasi ajratish to‘g‘risidagi qarori nusxasini taqdim etgan tadbirkorlik subyektlariga;
 davlat ro‘yxatidan o‘tkazish to‘g‘risidagi arizada faoliyatning asosiy turi sifatida faoliyatning litsenziyalanadigan turini ko‘rsatgan tadbirkorlik subyektlariga tatbiq etiladi;
 to‘rtinchi xatboshi sakkizinchi xatboshi hisoblansin;
 b) 2-bandning ikkinchi xatboshi quyidagi tahrirda bayon qilinsin:
 “auditorlik va sug‘urta tashkilotlari, birjalar, O‘zbekiston Respublikasi Prezidenti va Hukumatining tegishli qarorlari bilan aksiyadorlik kompaniyalari (shu jumladan davlat-aksiyadorlik kompaniyalar va xoldinglar) shaklida tashkil etilayotgan xo‘jalik boshqaruvi organlari, shuningdek xorijiy investitsiyalar ishtirokidagi korxonalar va Toshkent shahrida tashkil etiladigan bozorlar va qonun hujjatlarida nazarda tutilgan hollarda boshqa tashkilotlar — O‘zbekiston Respublikasi Adliya vazirligi tomonidan”;
 v) 5-band quyidagi tahrirda bayon qilinsin:
 “5. Tadbirkorlik subyekti davlat ro‘yxatidan o‘tkazilganligi uchun davlat boji yoki ro‘yxatdan o‘tkazish yig‘imi to‘lanadi.
 O‘zbekiston Respublikasi Adliya vazirligida, Qoraqalpog‘iston Respublikasi Adliya vazirligida va viloyatlar adliya boshqarmalarida davlat ro‘yxatidan o‘tkazilganlik uchun:
 xorijiy investitsiyalar ishtirokidagi korxonalar uchun — eng kam oylik ish haqining besh baravari, shuningdek 500 AQSh dollari;
 sug‘urta va auditorlik tashkilotlari, birjalar, O‘zbekiston Respublikasi Prezidenti va Hukumatining tegishli qarorlari bilan aksiyadorlik kompaniyalari (shu jumladan davlat-aksiyadorlik kompaniyalar va xoldinglar) shaklida tashkil etilayotgan xo‘jalik boshqaruvi organlari va bozorlar uchun — eng kam oylik ish haqining to‘rt baravari miqdorida davlat boji to‘lanadi.
 Davlat bojining 20 foizi Sudlar va adliya organlarini rivojlantirish jamg‘armasiga, qolgan summa tegishli ravishda respublika budjetiga, Qoraqalpog‘iston Respublikasi budjetiga va mahalliy budjetlarga o‘tkaziladi.
 Tadbirkorlik subyektlari davlat ro‘yxatidan o‘tkazilganligi uchun Inspeksiyalarda ro‘yxatdan o‘tkazish yig‘imi undiriladi, ularning stavkalari Qoraqalpog‘iston Respublikasi, viloyatlar va Toshkent shahar davlat hokimiyati vakillik organlari tomonidan belgilanadi. Ro‘yxatdan o‘tkazish yig‘imlarining cheklangan stavkalari har yili O‘zbekiston Respublikasi Vazirlar Mahkamasining qarori bilan belgilanadi. Ro‘yxatdan o‘tkazish yig‘imlaridan kelib tushgan mablag‘lar faqat ro‘yxatdan o‘tkazuvchi organlarning moddiy-texnika bazasini mustahkamlash va xodimlarini rag‘batlantirishga yo‘naltiriladi.
 Davlat ro‘yxatidan o‘tkazilganlik uchun:
 dehqon xo‘jaliklari, shuningdek davlat korxonalari negizida tashkil qilinadigan aksiyadorlik jamiyatlaridan ro‘yxatdan o‘tkazish yig‘imi olinmaydi;
 borish qiyin bo‘lgan va tog‘li tumanlarda tashkil etiladigan tadbirkorlik subyektlaridan ro‘yxatdan o‘tkazish yig‘imi belggilangan stavkaning 20 foizi miqdorida olinadi;
 borish qiyin bo‘lgan va tog‘li tumanlarda tashkil etiladigan savdo korxonalaridan ro‘yxatdan o‘tkazish yig‘imi eng kam oylik ish haqining bir baravari miqdorida olinadi”;
 g) 7-bandning to‘rtinchi xatboshi quyidagi tahrirda bayon qilinsin:
 “Ruxsat beruvchi hujjatlarni rasmiylashtirish uchun Inspeksiyaga ilgari ro‘yxatdan o‘tkazilgan (ruxsat beruvchi hujjatlarni rasmiylashtirgan holda yoki rasmiylashtirmasdan), xabardor qilish tartibida ro‘yxatdan o‘tkazilgan, shuningdek O‘zbekiston Respublikasi Adliya vazirligida, Qoraqalpog‘iston Respublikasi Adliya vazirligi, viloyatlar adliya boshqarmalarida, tumanlar (shaharlar) davlat soliq inspeksiyalarida ro‘yxatdan o‘tkazilgan tadbirkorlik subyektlari ham murojaat qilishlari mumkin. Bunda ro‘yxatdan o‘tkazish yig‘imi (davlat boji) undirilmaydi”. 
 d) 11-band quyidagi tahrirda bayon qilinsin:
 “11. Tadbirkorlik subyektlarini yuridik shaxs sifatida ro‘yxatdan o‘tkazish uchun ro‘yxatdan o‘tkazuvchi organga (shaxsan kelib yoki pochta orqali) mazkur Nizomga 1-ilovaga muvofiq shakldagi ariza taqdim etiladi. Davlat ro‘yxatidan o‘tkazish to‘g‘risidagi arizaga:
 davlat tilidagi ta’sis hujjatlarining belgilangan tartibda notarial tasdiqlangan ikki asl nusxasi, bunda davlat korxonalari negizida tashkil etilgan aksiyadorlik jamiyatlari uchun ta’sis hujjatlarining notarial tasdiqlangan bo‘lishi talab etilmaydi (yuridik shaxsni davlat ro‘yxatidan o‘tkazuvchi organga taqdim etiladigan ta’sis hujjatlari bo‘lib ustav yoki ta’sis shartnomasi va ustav yoki faqat ta’sis shartnomasi, bunda mas’uliyati cheklangan hamda qo‘shimcha mas’uliyatli jamiyatlar uchun — ta’sis shartnomasi va ustav, to‘liq va kommandit shirkatlar uchun esa — faqat ta’sis shartnomasi, aksiyadorlik jamiyatlari, xususiy korxonalar, fermer xo‘jaliklari hamda yuridik shaxs bo‘lgan dehqon xo‘jaliklari uchun — faqat ustav);
 davlat bojining yoki ro‘yxatdan o‘tkazish yig‘imining belgilangan miqdori to‘langanligi haqidagi bank to‘lov hujjati (dehqon xo‘jaliklari, shuningdek davlat korxonalari negizida tashkil etiladigan aksiyadorlik jamiyatlaridan tashqari);
 bir xil yoki adashtirish darajasida o‘xshash bo‘lgan firma nomi mavjud emasligi haqidagi ma’lumotnomaning asl nusxasi;
 uch nusxada muhr va shtamp eskizlari.”;
 e) 12-band quyidagi tahrirda bayon qilinsin:
 “12. Davlat ro‘yxatidan o‘tkazish uchun mazkur Nizomning 11-bandida ko‘rsatilgan hujjatlarga qo‘shimcha ravishda quyidagi hujjatlar taqdim etiladi:
 a) bozorlar uchun — bozor tashkil qilishga yer uchastkasi ajratib berish to‘g‘risidagi Qoraqalpog‘iston Respublikasi Vazirlar Kengashining, viloyatlar va Toshkent shahar hokimliklarining qarori hamda bozorning ustav fondiga ta’sis hujjatlarida ko‘rsatilgan miqdorning kamida 30 foizi kiritilganligini tasdiqlovchi hujjat;
 b) xorijiy investitsiyalar ishtirokidagi korxonalar va xorijiy sarmoya ishtirokidagi boshqa korxonalar uchun:
 xorijiy muassis to‘g‘risida yuridik shaxs ro‘yxatdan o‘tkazilgan joydagi savdo reyestridan olingan, agar O‘zbekiston Respublikasining xalqaro shartnomalarida boshqacha qoida nazarda tutilgan bo‘lmasa, O‘zbekiston Respublikasining konsullik muassasasi tomonidan belgilangan tartibda legalizatsiya qilingan, bular mavjud bo‘lmagan taqdirda, muassis ro‘yxatdan o‘tkazilgan davlat Tashqi ishlar vazirligida mazkur mamlakatning O‘zbekiston Respublikasidagi konsullik muassasasida yoki diplomatik vakolatxonasida legalizatsiya qilinib, keyinchalik O‘zbekiston Respublikasi Tashqi ishlar vazirligining Konsullik boshqarmasida tasdiqlangan ko‘chirma taqdim etiladi. Xorijiy muassis to‘g‘risida savdo reyestridan ko‘chirmada xorijiy yuridik shaxsning nomi, uning joylashgan manzili, ustav fondi miqdori, tashkiliy-huquqiy shakli, ro‘yxatdan o‘tkazilgan sanasi, faoliyat ko‘rsatish muddati hamda xorijiy yuridik shaxs nomidan imzo qo‘yish huquqiga ega bo‘lgan shaxs haqida ma’lumotlar ko‘rsatilishi kerak. Ushbu ko‘chirma berilgan paytdan boshlab 1 yil muddat ichida haqiqiy hisoblanadi. Jismoniy shaxs — norezident o‘z pasportining nusxasi taqdim etadi. Ushbu hujjatlar davlat tiliga tarjima qilingan, tarjima belgilangan tartibda notarial tasdiqlangan holda taqdim etilishi kerak. Agar xorijiy muassisning korxona (tashkilot) ustav fondiga ulushi intelektual mulk bo‘lsa, u holda ariza beruvchi qonun hujjatlarida belgilangan tartibda baholovchi tomonidan tuzilgan baholash to‘g‘risidagi hisobotni taqdim etishi kerak;
 har bir ta’sischi tomonidan korxona ustav fondidagi o‘z ulushining 30 foizini kiritilganligini tasdiqlovchi hujjatlar (vaqtinchalik so‘mlardagi va valyutadagi jamlovchi hisob raqamlariga pul mablag‘lari kiritilganligi haqida bank ma’lumotnomasi, mol-mulkni O‘zbekiston Respublikasi hududiga olib kirilganligini tasdiqlovchi bojxona hujjati, mol-mulkni topshirish-qabul qilish dalolatnomasi, kiritilayotgan mol-mulkka egalik huquqini tasdiqlovchi hujjat va boshqalar);
 v) dehqon xo‘jaliklari (yuridik shaxslar) hamda fermer xo‘jaliklari uchun — tuman hokimining yer uchastkasi ajratib berish to‘g‘risidagi qarori nusxasi;
 g) yuridik shaxslarni qo‘shib yuborish, bo‘lish, ajratib chiqarish yoki o‘zgartirish yo‘li bilan qayta tashkil etiladigan tadbirkorlik subyektlari uchun;
 qayta tashkil qilinayotgan yuridik shaxsga ma’lum bo‘lgan barcha kreditorlar yozma ravishda xabardor etilganligini va ommaviy axborot vositalarida qayta tashkil etish haqida axborot e’lon qilinganligini tasdiqlovchi hujjat;
 qayta tashkil etilayotgan yuridik shaxslarning ularning barcha kreditorlari va qarzdorlariga, shu jumladan tomonlar da’volashayotgan majburiyatlarga nisbatan barcha majburiyatlari bo‘yicha huquqiy vorislik to‘g‘risidagi qoidalar ko‘rsatilgan topshirish dalolatnomasi (qo‘shib yuborishda va o‘zgartirishda) yoki bo‘lish balansi (bo‘lishda va ajratib chiqarishda);
 qayta tashkil qilinayotgan yuridik shaxsning ro‘yxatdan o‘tkazish to‘g‘risidagi guvohnomasining asl nusxasi, muhri va shtampi (yuridik shaxsni qo‘shib yuborish, bo‘lish va o‘zgartirish yo‘li bilan tashkil etilayotgan tadbirkorlik subyektini ro‘yxatdan o‘tkazishda taqdim etiladi)”;
 j) 13 va 14-bandlar o‘z kuchini yo‘qotgan deb hisoblansin;
 z) 15-band quyidagi tahrirda bayon qilinsin:
 “15. Bir xil yoki adashtirish darajasida o‘xshash bo‘lgan firma nomi mavjud emasligi haqidagi ma’lumotnoma tadbirkorlik subyekti davlat ro‘yxatidan o‘tkazilgunga qadar tumanlar (shaharlar) davlat statistika organlarida rasmiylashtiriladi.
 Bir xil yoki adashtirish darajasida o‘xshash bo‘lgan firma nomi mavjud emasligi haqida ma’lumotnoma olish uchun ariza beruvchi shaxsan o‘zi kelib, pochta aloqasi, elektron pochta aloqasi yoki faksimil aloqa orqali tuman (shahar) davlat statistika organiga so‘ralayotgan firma nomi, shuningdek firma nomining 5 tagacha muqobil varianti ko‘rsatilgan ariza bilan murojaat qiladi.
 Tuman (shahar) davlat statistika organi arizani olganidan keyin Qoraqalpog‘iston Respublikasi, viloyatlar va Toshkent shahar davlat statistika organlariga elektron pochta aloqasi yoki faksimil aloqa orqali tegishli so‘rovnoma yuboradi.
 Qoraqalpog‘iston Respublikasi, viloyatlar va Toshkent shahar davlat statistika organi, tuman (shahar) davlat statistika organining so‘rovnomasini olgach, O‘zbekiston Respublikasi Davlat statistika qo‘mitasiga elektron pochta aloqasi yoki faksimil aloqa orqali tegishli so‘rovnoma yuboradi.
 O‘zbekiston Respublikasi Davlat statistika qo‘mitasining mas’ul xodimi so‘ralayotgan va qabul qilinishi mumkin bo‘lgan firma nomini firma nomlarining markazlashtirilgan ma’lumotlar bazasiga tegishli yozuvni kiritish yo‘li bilan zaxiraga qo‘yish bo‘yicha zarur harakatlarni amalga oshirishi shart. 
 Bir xil yoki adashtirish darajasida o‘xshash bo‘lgan va ro‘yxatdan o‘tkazilgan tegishli yuridik shaxs bilan ro‘yxatdan o‘tkaziladigan yuridik shaxsni adashtirilishiga olib kelishi mumkin bo‘lgan firma nomini zaxiraga qo‘yish mumkin emas.
 Zaxiraga olingan firma nomi yoxud bir xil yoki adashtirish darajasida o‘xshash bo‘lgan firma nomi mavjudligi haqida ma’lumot O‘zbekiston Respublikasi Davlat statistika qo‘mitasining mas’ul xodimi tomonidan Qoraqalpog‘iston Respublikasi, viloyatlar va Toshkent shahar statistika organlariga elektron pochta aloqasi yoki faksimil aloqa orqali yuboriladi.
 Qoraqalpog‘iston Respublikasi, viloyatlar va Toshkent shahar davlat statistika organi olingan ma’lumotni uni so‘ragan tuman (shahar) davlat statistika organiga elektron pochta aloqasi yoki faksimil aloqa orqali yuboradi.
 Tuman (shahar) davlat statistika organi zaxiraga olingan firma nomini yoxud bir xil yoki adashtirish dajarasida o‘xshash bo‘lgan firma nomi KTYaDRda mavjud ekanligi haqidagi ma’lumotnomani olgach tegishli ma’lumotnomani rasmiylashtiradi va beradi.
 Bir xil yoki adashtirish darajasida o‘xshash bo‘lgan firma nomi mavjud ekanligi haqidagi ma’lumotnomani olgan ariza beruvchi, qaytadan ariza bilan boshqa firma nomlarini ko‘rsatgan holda bir xil yoki adashtirish darajasida o‘xshash bo‘lgan firma nomi mavjud emasligi haqida ma’lumotnoma berishni so‘rab murojaat qilishga haqli.
 Arizani ko‘rib chiqish va tegishli ma’lumotnomani berish muddati 2 ish kunini tashkil etadi.
 Bir xil yoki adashtirish darajasida o‘xshash bo‘lgan firma nomi mavjud ekanligi (mavjud emasligi) haqida ma’lumotnoma berganlik uchun to‘lov olinmaydi.
 Bir xil yoki adashtirish darajasida o‘xshash bo‘lgan firma nomi mavjud emasligi haqida ma’lumotnomaning amal qilish muddati 2 oy”;
 i) 16-band quyidagi tahrirda bayon qilinsin:
 “16. Yakka tadbirkorni davlat ro‘yxatidan o‘tkazish uchun jismoniy shaxs tomonidan o‘z yashash joyidagi Inspeksiyaga kelgan holda yoki pochta aloqasi orqali mazkur Nizomga 1a-ilovada ko‘rsatilgan shaklda davlat ro‘yxatidan o‘tkazish to‘g‘risida ariza taqdim etiladi.
 Davlat ro‘yxatidan o‘tkazish to‘g‘risidagi arizaga quyidagilar ilova qilinadi: 3x4 sm o‘lchamdagi ikkita fotosurat; ro‘yxatdan o‘tkazish yig‘imining belgilangan miqdori to‘langanligi haqidagi bank to‘lov hujjati; uch nusxada muhr va shtamp eskizlari (yakka tadbirkor xohishiga ko‘ra); pasport nusxasi”;
 k) 17-band quyidagi tahrirda bayon qilinsin:
 “17. Yuridik shaxs bo‘lmagan dehqon xo‘jaliklarini davlat ro‘yxatidan o‘tkazish uchun Inspeksiyaga dehqon xo‘jaligi rahbari tomonidan shaxsan o‘zi kelib yoki pochta aloqasi orqali mazkur Nizomga 1a-ilovada ko‘rsatilgan shaklda davlat ro‘yxatidan o‘tkazish to‘g‘risida ariza taqdim etiladi. Arizaga quyidagilar ilova qilinadi:
 tuman hokimining yer uchastkasi ajratib berish to‘g‘risidagi qarori;
 muhr va shtamp eskizlari (arizachining xohishiga ko‘ra);
 pasport nusxasi”;
 l) 72-band quyidagi tahrirda bayon qilinsin:
 “72. Tadbirkorlik subyektlari — yuridik shaxslarning ta’sis hujjatlariga o‘zgartirish va qo‘shimchalar kiritilgan taqdirda tadbirkorlik subyektining vakolatli boshqaruv organi tomonidan tegishli qaror qabul qilingan paytdan boshlab 7 ish kuni mobaynida ularni ro‘yxatdan o‘tkazgan organga o‘zlari kelib yoki pochta aloqasi orqali quyidagi hujjatlarni taqdim etadilar:
 ariza;
 tadbirkorlik subyektining vakolatli boshqaruv organining ta’sis hujjatlariga o‘zgartirish va qo‘shimchalar kiritish to‘g‘risidagi qarori;
 o‘zgartirish va qo‘shimchalar matnining tadbirkorlik subyekti muhri bilan tasdiqlangan ikki nusxasi;
 nomi o‘zgargan taqdirda — davlat ro‘yxatidan o‘tkazilganlik haqidagi guvohnomaning asl nusxasi va yangi firma nomiga bir xil yoki adashtirish darajasida o‘xshash bo‘lgan firma nomi mavjud emasligi haqidagi ma’lumotnoma, almashtiriladigan muhr va shtamp, shuningdek yangi muhr va shtampning uch nusxadagi eskizi;
 davlat boji yoki ro‘yxatdan o‘tkazish yig‘imining belgilangan miqdori to‘langanligi haqida bank to‘lovi hujjati;
 ustav fondining miqdori ko‘paytirilgan taqdirda — tadbirkorlik subyekti vakolatli organining ta’sis hujjatlarida e’lon qilingan ustav fondi miqdorining shakllantirilganligi haqidagi hujjat, shuningdek mas’uliyati cheklangan hamda qo‘shimcha mas’uliyati cheklangan hamda qo‘shimcha mas’uliyatli jamiyatlar uchun-ishtirokchi hissasining to‘liq kiritilganligi haqida jamiyat tomonidan jamiyat ishtirokchisiga berilgan guvohnoma nusxasi hamda jamiyat ishtirokchilari tomonidan qo‘shimcha hissalar va uchinchi shaxslar tomonidan hissalar to‘liq miqdorda qo‘shilganligini tasdiqlovchi hujjatlar;
 ustav fondi kamaytirilgan taqdirda — ularga ma’lum bo‘lgan barcha kreditorlar ustav fondi miqdori kamaytirilishi va uning yangi miqdori haqida yozma ravishda xabardor etilganligini va ommaviy axborot vositalarida qabul qilingan qaror haqida axborot e’lon qilinganligining tasdig‘i (ularga ma’lum barcha kreditorlar ustav fondi miqdori kamaytirilishi va uning yangi miqdori haqida yozma ravishda xabardor etilgan va ommaviy axborot vositalarida qabul qilingandan keyin bir hafta muddatda taqdim qilinadi);
 tadbirkorlik subyekti ajratib chiqarish va qo‘shib olish shaklida qayta tashkil etilgan taqdirda — qayta tashkil etilayotgan yuridik shaxsga ma’lum bo‘lgan barcha kreditorlar qayta tashkil qilish haqida yozma ravishda xabardor etilganligining va ommaviy axborot vositalarida axborot e’lon qilinganligining tasdig‘i, qayta tashkil etilayotgan yuridik shaxslarning ularning barcha kreditorlar va qarzdorlariga, shu jumladan tomonlar da’volashayotgan majburiyatlarga nisbatan barcha majburiyatlari bo‘yicha huquqiy vorislik to‘g‘risidagi qoidalar ko‘rsatilgan bo‘lish balansi yoki topshirish dalolatnomasi, shuningdek davlat ro‘yxatidan o‘tkazilganlik haqidagi guvohnomaning asl nusxasi, qo‘shib olinayotgan yuridik shaxsning muhr va shtampi.
 Ta’sis hujjatlariga muassislar tarkibiga xorijiy shaxs kirishi bilan bog‘liq o‘zgartirish va qo‘shimchalar kiritishda ro‘yxatdan o‘tkazgan organga ushbu Nizomning 12-bandi “b” kichik bandida ko‘rsatilgan hujjatlar ham taqdim etiladi.
 Tadbirkorlik subyektlarining ta’sis hujjatlariga o‘zgartirish va qo‘shimchalar davlat ro‘yxatidan o‘tkazishni rad etish uchun quyidagilar asos bo‘ladi:
 tegishli bo‘lmagan ro‘yxatga olish organiga murojaat qilish;
 mazkur Nizomda ko‘rsatilgan hujjatlarning to‘liq taqdim etilmaganligi;
 taqdim etilgan hujjatlarning O‘zbekiston Respublikasi qonunchiligi talablariga mos kelmasligi.
 Ta’sis hujjatlariga tadbirkorlik subyektlarini tegishli organlarda hisobga qo‘yish bilan bog‘liq o‘zgartirish va qo‘shimchalar kiritish, bir xil yoki adashtirish darajasida o‘xshash bo‘lgan firma nomi mavjud emasligi haqida ma’lumotnoma olish, yangi namunadagi muhr va shtamplarni tayyorlashga ruxsatnomalarni rasmiylashtirish mazkur Nizomda belgilangan tartibga muvofiq amalga oshiriladi”;
 m) 73-band quyidagi tahrirda bayon qilinsin:
 “73. Ta’sis hujjatlariga kiritilgan o‘zgartirish va qo‘shimchalar davlat ro‘yxatidan o‘tkazilganligi uchun belgilangan davlat boji yoki ro‘yxatdan o‘tkazish yig‘imining 50 foizi miqdorida to‘lov olinadi”;
 n) 74-band quyidagi tahrirda bayon qilinsin:
 “74. Tadbirkorlik subyektlari o‘z pochta manzili yoki yuridik manzili o‘zgargan taqdirda o‘n kun muddatda bu haqda ro‘yxatdan o‘tkazuvchi organlarni yozma ravishda xabardor qilishlari shart. Bunda davlat boji yoki ro‘yxatdan o‘tkazish yig‘imi olinmaydi. Ro‘yxatdan o‘tkazuvchi organlar xabarnomani olgandan boshlab ikki kun muddatda ushbu o‘zgarish haqida davlat soliq xizmati va davlat statistika organlarini xabardor qiladi.
 Korxonalar va tashkilotlarning yagona davlat reyestriga o‘zgartirish kiritishni taqazo etuvchi tadbirkorlik subyekti — yuridik shaxsning faoliyati turi va unda ishlovchilarning o‘rtacha yillik soni o‘zgarsa davlat statistika organlari tadbirkorlik subyektini jalb qilmagan holda qonunchilikka muvofiq holda taqdim qilinadigan yillik statistik hisobotlar asosida tegishli o‘zgartirishlar kiritadi va bu haqda ro‘yxatdan o‘tkazuvchi organlar, davlat soliq xizmati organlari hamda tadbirkorlik subyektini xabardor qiladi”;
 o) 75-band quyidagi tahrirda bayon qilinsin:
 “75. Yakka tartibdagi tadbirkor unga berilgan davlat ro‘yxatidan o‘tkazilganlik haqidagi guvohnomada ko‘rsatilgan faoliyat joyi o‘zgargan taqdirda, o‘n kun muddatda bu haqda ro‘yxatdan o‘tkazuvchi organlarni yozma ravishda xabardor qilishi shart. Ro‘yxatdan o‘tkazuvchi organlar xabarnomani olgan paytdan boshlab ikki kun muddatda ushbu o‘zgarish haqida davlat soliq xizmati organlarini xabardor qiladi. Ro‘yxatdan o‘tkazuvchi va davlat soliq xizmati organlari ko‘rsatib o‘tilgan axborotni olganlaridan keyin uch kun muddatda yakka tartibdagi tadbirkorni ro‘yxatdan o‘tkazish va hisobga qo‘yish hujjatlariga kiritilgan o‘zgartirishlar haqida yozma ravishda xabar berishlari shart”;
 p) 76-band quyidagi tahrirda bayon qilinsin:
 “76.Tadbirkorlik subyektining ta’sis hujjatlariga tadbirkorlik subyektini davlat ro‘yxatidan o‘tkazgan organning o‘zgarishiga olib keluvchi o‘zgartirish va qo‘shimchalar kiritilganda ro‘yxatdan o‘tkazuvchi organga mazkur Nizomda ko‘rsatilgan hujjatlardan tashqari, ro‘yxatdan o‘tkazgan organning reyestridan ko‘chirma ham taqdim qilinadi.
 Yuridik shaxslarning qo‘shib yuborilishi oqibatida ro‘yxatdan o‘tkazuvchi organ o‘zgarsa, boshqa ro‘yxatdan o‘tkazuvchi organning reyestridan ko‘chirma boshqa ro‘yxatdan o‘tkazuvchi organning davlat reyestrida turgan yuridik shaxs tomonidan taqdim qilinadi.
 Yuridik shaxsning qo‘shib olinishi oqibatida ro‘yxatdan o‘tkazuvchi organ o‘zgarsa, boshqa ro‘yxatdan o‘tkazuvchi organning reyestridan ko‘chirma boshqa ro‘yxatdan o‘tkazuvchi organning davlat reyestrida turgan qo‘shib olinayotgan yuridik shaxs tomonidan taqdim qilinadi.
 Yuridik shaxsning o‘zgartirilishi oqibatida ro‘yxatdan o‘tkazuvchi organ o‘zgarsa, boshqa ro‘yxatdan o‘tkazuvchi organning reyestridan ko‘chirma boshqa ro‘yxatdan o‘tkazuvchi organning davlat reyestrida o‘zgartirilayotgan yuridik shaxs tomonidan taqdim qilinadi.
 Ko‘chirma tadbirkorlik subyekti yuridik shaxslarning davlat reyestrida turgan ro‘yxatdan o‘tkazuvchi organ tomonidan tadbirkorlik subyektining murojaati olingan paytdan boshlab bir kun mobaynida beriladi. 
 Bunday hollarda tadbirkorlik subyektiga ilgari u davlat ro‘yxatidan o‘tkazilgan sana hamda ro‘yxatdan o‘tkazgan organ haqidagi ma’lumot ko‘rsatilgan davlat ro‘yxatidan o‘tkazilganligi haqidagi guvohnoma beriladi. 
 Tegishli ro‘yxatdan o‘tkazuvchi organ ikki kun mobaynida ushbu tadbirkorlik subyekti yuridik shaxslar davlat reyestrida turgan organga tadbirkorlik subyektini davlat ro‘yxatidan o‘tkazganlik to‘g‘risidagi guvohnomaning nusxasini yoki ro‘yxatdan o‘tkazish hujjatlarini taqdim etish haqida so‘rovnoma yuboradi. Ushbu tadbirkorlik subyekti yuridik shaxslar o‘tkazilganligi haqidagi guvohnomaning nusxasi yoki tegishli so‘rovnomani olganidan keyin, uning ro‘yxatdan o‘tkazish hujjatlarini tadbirkorlik subyektini yangi ro‘yxatdan o‘tkazgan organga yuboradi va bu haqida davlat reyestriga tegishli yozuv kiritadi hamda soliq va statistika organlariga bu haqida ma’lum qiladi”.